b"\n_START_ARTICLE_\nUganda\n_START_SECTION_\nZgodovina\n_START_PARAGRAPH_\nV 13. stoletju na tem podro\xc4\x8dju nastane dr\xc5\xbeava Kitara, ki s\xc4\x8dasoma nadzoruje tudi dr\xc5\xbeavi Ankole in Bugando. Konec 17. stoletja razpade na manj\xc5\xa1e dr\xc5\xbeavice Bunyoro, Karagwe in Toro. V 18. stoletju se osvobodi tudi Buganda, ki v 19. stoletju postane mo\xc4\x8dna monarhija, povezana z arabskimi trgovci._NEWLINE_V drugi polovici 19. stoletja prispejo na to obmo\xc4\x8dje angle\xc5\xa1ki raziskovalci in misijonarji. Leta 1888 postane ozemlje del Britanske vzhodnoafri\xc5\xa1ke dru\xc5\xbebe. Leta 1894 Velika Britanija prisili kralja Bugande Mwango, da prizna njen protektorat. Raz\xc5\xa1iritev britanskega protektorata tudi na ostale dele - Ankole, Bunyoro in Toro - je dose\xc5\xbeena z voja\xc5\xa1ko silo. Protektorat dobi kon\xc4\x8dne meje leta 1914._NEWLINE_Po koncu II. svetovne vojne se organizira protikolonialno gibanje. Ustanovi se ve\xc4\x8d strank; Bataka leta 1946, Zveza afri\xc5\xa1kih kmetov Ugande leta 1948 in Narodni kongres Ugande (Uganda People's Congress - UPC) leta 1952. Na Londonski konferenci oktobra 1961 je dose\xc5\xbeen sporazum , po katerem Uganda 1. marca 1962 dobi notranjo samoupravo, 9. oktobra 1962 pa postane neodvisna dr\xc5\xbeava._NEWLINE_Buganda, najve\xc4\x8dja pokrajina biv\xc5\xa1ega protektorata, kot tudi ostale pokrajine, je priznana kot monarhija. Oktobra 1963 je Uganda razgla\xc5\xa1ena za republiko, kralj Bugande Eduard Mutesa II. pa postane predsednik dr\xc5\xbeave. Poleti 1966, po spopadih s privr\xc5\xbeenci monarhije, se ukine privilegij stare kraljevine."